Diari Oficial de la Generalitat Valenciana


Sumari del DOGV 2929, del 13-02-1997 (1997/818813)

RESOLUCIÓ de 24 de gener de 1997, del director general de l'Institut Valencià de la Joventut, per la qual s'ofereixen beques per a la realització de cursos, als països de la Unió Europea, d'idioma anglès, al Regne Unit de la Gran Bretanya i la República d'Irlanda; d'idioma francès, a França; d'idioma alemany, a Alemanya, i d'idioma italià, a Itàlia.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2929

Data del DOGV
:   13-02-1997

Secció del DOGV
:   ALTRES DISPOSICIONS

Número del document
:   1997/818813


Data del document
:   24-01-1997

Organisme emissor
:   Conselleria de Cultura, Educació i Ciència

Tipus de document
:   Resolució

Correcció d'errades

RESOLUCIÓ de 24 de gener de 1997, del director general de l'Institut Valencià de la Joventut, per la qual s'ofereixen beques per a la realització de cursos, als països de la Unió Europea, d'idioma anglès, al Regne Unit de la Gran Bretanya i la República d'Irlanda; d'idioma francès, a França; d'idioma alemany, a Alemanya, i d'idioma italià, a Itàlia.   
Per tal d'afavorir el desenvolupament integral dels joves i facilitar-ne la inserció laboral i social, l'IVAJ promou amb caràcter formatiu i cultural l'aprenentatge dels idiomes anglès, francès, alemany i italià, al Regne Unit de la Gran Bretanya, la República d'Irlanda, França, Alemanya i Itàlia, respectivament.  
L'IVAJ, en col·laboració amb les diputacions provincials d'Alacant, Castelló i València, ha organitzat un programa per al desplegament d'un conjunt de cursos anglès, francès, alemany i italià, que es realitzaran durant l'estiu de 1997 als països susdits. Les beques per a l'estada i la realització dels cursos estan adreçades a alumnes d'ensenyaments mitjans ja iniciats en l'estudi d'idiomes, a associacions juvenils de la Comunitat Valenciana interessades en els intercanvis internacionals i a estudiants d'italià o alemany de les escoles oficials d'idiomes.  
Davant la configuració de la Unió Europea, aquestes institucions entenen que és necessari afavorir la lliure circulació i comunicació, com també l'accés al mercat de treball, fent un esforç per aconseguir multiplicar les possibilitats de tots els joves del coneixement d'idiomes diferents als propis, facilitant a través de l'estada als països d'origen el perfeccionament de la llengua, i també contribuir a la formació cultural, al respecte davant la diversitat de tradicions i a l'esperit de solidaritat dels joves residents a la Comunitat Valenciana.  
Per això, i en virtut de les atribucions que em confereix l'article 7 de la Llei de la Generalitat Valenciana 4/89, de 26 de juny, sobre la creació de l'IVAJ, resolc:  
Primer  
Convocar fins 1.100 beques per a l'estada i la realització de cursos d'idioma anglès en diferents centres del Regne Unit de la Gran Bretanya i la República d'Irlanda.  
Convocar fins 100 beques per a l'estada i la realització de cursos d'idioma francès en diferents centres de França.  
Convocar fins 20 beques per a l'estada i la realització de cursos d'idioma alemany a Alemanya.  
Convocar fins 20 beques per a l'estada i la realització de cursos d'idioma italià a Itàlia.  
En aquesta convocatòria s'han inclòs les places resultants de les subvencions que estableixen els corresponents convenis amb les diputacions d'Alacant, Castelló i València. En tot cas, encara que aquests convenis no arribaren a celebrar-se, l'IVAJ assumirà el cost global de totes les places ofertes.  
La distribució de les places que oferta l'IVAJ, dirigida a estudiants que complisquen els requisits que figuren en els apartats 2.1.2, tercer i quart, es farà per a les tres províncies, Alacant, Castelló i València, atenent la distribució estadística proporcional dels joves valencians que figuren en el segment de població de 15 a 19 anys, recollit en el Cens de Població de la Comunitat Valenciana de 1991. Mentre que les places dirigides als estudiants i a les associacions juvenils a què fan referència els apartats 2.1.3 i 2.2, respectivament, s'adjudicaran a les sol·licituds presentades en tot el marc de la Comunitat Valenciana, d'acord amb les condicions que estableix aquesta convocatòria.  
La quantia de les ajudes a què fa referència aquesta resolució ascendirà a un màxim de dos-cents nou milions cinquanta mil pessetes que s'abonaran directament a les empreses que resulten adjudicatàries del contracte, amb càrrec al capítol II del pressupost de despeses de l'IVAJ per a 1997.  
Els cursos es realitzaran l'estiu de 1997 durant els mesos de juliol i agost. S'entendrà que les persones sol·licitants manifesten la seua disponibilitat en aquests dos mesos per a la participació en el programa.  
En el supòsit que qualsevol dels cursos previstos no poguera dur-se a terme per causes no imputables als becaris, aquests només tindran dret a la devolució de la quota que hagueren abonat, si escau.  
No podran accedir a aquestes beques les persones que hagen gaudit d'alguna beca d'idiomes a l'estranger convocada per la Conselleria de Cultura, Educació i Ciència de la Generalitat Valenciana o per qualsevol altra institució pública, en les convocatòries de 1994, 1995 i 1996. Així mateix, el gaudi d'aquesta beca és incompatible amb el de qualsevol altra de la mateixa naturalesa durant l'any 1997, i també amb qualsevol altra subvenció o ajuda per a la mateixa finalitat.  
Donat el cas que l'administració detectara, en qualsevol moment del procediment, falsedat en les dades de la persona sol·licitant o en la documentació aportada, hi iniciarà les accions oportunes, a més de la reclamació de devolució, si escau, de l'ajuda concedida.  
Segon.   
Destinataris dels cursos de llengua anglesa al Regne Unit de la Gran Bretanya i la República d'Irlanda  
2.1 Beques destinades a estudiants  
2.1.1 Podran presentar-hi sol·licitud de participació els joves residents a la Comunitat Valenciana que no sobrepassen l'edat de 19 anys el dia que s'acabe el termini de presentació de sol·licitud de participació en aquesta convocatòria i que, tant en el curs acadèmic passat com en el d'enguany, estiguen cursant anglès al centre on s'hagen matriculat en algun dels cursos d'ensenyaments mitjans que a continuació es relacionen:  
- Alumnat de 3r de BUP, COU, 1r i 2n de Batxillerat.  
- Alumnat de Formació Professional de 2n grau en totes les seues branques, mòduls professionals experimentals de nivell III i cicles formatius de Grau Superior.  
2.1.2 Es convoquen fins 860 beques d'estada i realització de cursos d'idioma anglès, dirigides a aquells alumnes que complisquen els requisits del punt anterior, i també la condició de becari de la convocatòria general de beques del passat curs acadèmic 1995/96, convocades per l'Ordre de 15 de juny de 1995, del Ministeri d'Educació i Ciència (BOE 29.06.95), gestionades per la Generalitat Valenciana, i també les concedides directament per la Conselleria de Cultura, Educació i Ciència de la Generalitat Valenciana. També hauran d'acreditar tenir totalment aprovat el curs o cicle immediatament anterior en les convocatòries de juny o setembre de 1996 presentant el certificat de notes del curs acadèmic 1995/96.  
2.1.3 Es convoquen fins 170 beques d'estada i realització de cursos d'idioma anglès, dirigides a alumnes que complisquen els requisits del punt 2.1.1, i que acrediten tenir totalment aprovat el curs o cicle immediatament anterior en les convocatòries de juny o setembre de 1996, presentant certificat de notes del curs acadèmic 1995/96.  
2.2 Beques destinades a entitats juvenils de la Comunitat Valenciana  
Es reserven fins un total de 70 beques d'idioma anglès al Regne Unit de la Gran Bretanya, dirigides a associacions juvenils interessades en la participació i l'organització d'intercanvis internacionals.  
Les associacions juvenils sol·licitants hauran d'estar inscrites en el Cens d'Associacions Juvenils i Entitats Prestadores de Serveis a la Joventut de l'IVAJ.  
Les agrupacions, els centres, les organitzacions i les associacions que pertanyen a moviments, federacions i coordinadores amb personalitat jurídica pròpia hauran de tramitar les sol·licituds de participació a través d'aquests.  
2.2.1 Procediment per a la sol·licitud per part de les entitats juvenils:  
Les associacions juvenils podran presentar una proposta de fins 4 membres actius de l'entitat, la participació dels quals en aquest programa es considere més oportuna. En tot cas aquests joves associats hauran d'haver nascut entre 1967 i 1977, ambdós inclosos, i ser residents a la Comunitat Valenciana.  
Tercer. Destinataris dels cursos de llengua francesa a França  
Podran presentar-hi sol·licitud de participació els joves que tinguen residència a la Comunitat Valenciana, que no sobrepassen els 19 anys el dia que s'acabe el termini de presentació de sol·licitud de participació en aquesta convocatòria i que, tant en el curs acadèmic passat com en el d'enguany, estiguen cursant francès al centre on s'hagen matriculat en algun dels cursos d'ensenyaments mitjans que a continuació es relacionen:   
- Alumnat de 3r de BUP, COU, 1r i 2n de Batxillerat.  
- Alumnat de Formació Professional de 2n grau en totes les seues branques, mòduls professionals experimentals de nivell III i cicles formatius de Grau Superior.  
Els sol·licitants hauran d'acreditar aquest punt i també tenir totalment aprovat el curs o cicle immediatament anterior en les convocatòries de juny o setembre de 1996, presentant certificat de notes del curs acadèmic 1995/96.  
Serà mèrit preferent per a l'adjudicació d'aquestes beques complir la condició de becari durant el passat curs acadèmic 1995/96 en la convocatòria de beques del Ministeri d'Educació i Ciència, gestionades per la Generalitat Valenciana, i també les concedides directament per la Conselleria de Cultura, Educació i Ciència de la Generalitat Valenciana.  
Quart. Destinataris dels cursos de llengua alemanya a Alemanya i de llengua italiana a Itàlia  
4.1 Podran presentar-hi sol·licitud de participació els joves que tinguen residència a la Comunitat Valenciana, que no sobrepassen els 19 anys el dia que s'acabe el termini de presentació de sol·licitud de participació en aquesta convocatòria i que, tant en el curs acadèmic passat com en el d'enguany, estiguen cursant alemany o italià al centre on s'hagen matriculat en algun dels cursos d'ensenyaments mitjans que a continuació es relacionen:   
- Alumnat de 3r de BUP, COU, 1r i 2n de Batxillerat.  
- Alumnat de Formació Professional de 2n grau en totes les seues branques, mòduls professionals experimentals de nivell III i cicles formatius de Grau Superior.  
Els sol·licitants hauran d'acreditar aquest punt i també tenir totalment aprovat el curs o cicle immediatament anterior en les convocatòries de juny o setembre de 1996, presentant certificat de notes del curs acadèmic 1995/96.  
4.2 També podran presentar-hi sol·licitud de participació els joves que tinguen residència a la Comunitat Valenciana, que no sobrepassen els 19 anys el dia que s'acabe el termini de presentació de sol·licitud de participació en aquesta convocatòria, que estiguen cursant alemany o italià en alguna escola oficial d'idiomes per matrícula oficial, o n'hagen finalitzat els estudis en el passat curs acadèmic 1995-96, i que estiguen matriculats en un centre d'ensenyaments mitjans en algun dels cursos que a continuació es relacionen:   
- Alumnat de 3r de BUP, COU, 1r i 2n de Batxillerat.  
- Alumnat de Formació Professional de 2n grau en totes les seues branques, mòduls professionals experimentals de nivell III i cicles formatius de grau superior.  
Els sol·licitants hauran d'acreditar aquest punt, com també tenir totalment aprovat el curs o cicle immediatament anterior en les convocatòries de juny o setembre de 1996, presentant certificat de notes del curs acadèmic 1995/96. També hauran d'acreditar els seus estudis en una escola oficial d'idiomes, d'acord amb el que disposa l'apartat 4.4.  
Serà mèrit preferent per a l'adjudicació d'aquestes beques complir la condició de becari durant el passat curs acadèmic 1995/96 en la convocatòria de beques del Ministeri d'Educació i Ciència, gestionades per la Generalitat Valenciana, i també les concedides directament per la Conselleria de Cultura, Educació i Ciència de la Generalitat Valenciana.  
4.3 Es convoquen fins 10 beques d'estada i realització de cursos d'idioma alemany i fins 10 d'idioma italià, dirigides a alumnes que complisquen els requisits del punt 4.1, i que acrediten tenir totalment aprovat el curs o cicle immediatament anterior en les convocatòries de juny o setembre de 1996, presentant certificat de notes del curs acadèmic 1995/96.  
4.4 Es convoquen fins 10 beques d'estada i realització de cursos d'idioma alemany i fins 10 d'idioma italià, dirigides a alumnes d'escoles oficials d'idiomes que complisquen els requisits del punt 4.2, i que acrediten tenir totalment aprovat el curs anterior en les convocatòries de juny o setembre de 1996, presentant certificat de notes del curs acadèmic 1995/96 realitzat a la seua escola oficial d'idiomes.  
Cinquè. Programa i quotes   
5.1 Contingut del programa  
a) Durada: els cursos anglès i francès tindran una durada de 4 setmanes amb 20 hores de classes d'idioma setmanals, i els cursos d'alemany i d'italià tindran una durada de 3 setmanes amb 20 hores de classes d'idioma setmanals.  
b) Realització d'activitats socioculturals que afavorisquen la participació intercultural amb la resta d'estudiants, i també el coneixement de les tradicions i els costums tant del país com de la regió.  
c) L'estada serà en famílies o residències i, en tot cas, inclourà pensió completa.  
d) Certificat final: en acabar el curs, cada participant en rebrà un certificat de realització a càrrec de l'empresa adjudicatària.  
e) Assegurança: tots els cursos inclouen assegurança de malaltia i accident durant el viatge i l'estada.  
f) Els desplaçaments des de la Comunitat Valenciana fins la destinació on es realitze el curs es faran amb autobús o amb avió.  
g) Assistència i suport durant el curs: es proporcionarà durant tot el curs i a tots els alumnes, assistència tècnica permanent per personal bilingüe.  
h) El programa no inclou diners de butxaca per a despeses personals ni allotjament en habitacions individuals.  
5.2. Cada jove seleccionat abonarà a l'IVAJ la quota següent:  
Estudiants: cinquanta-cinc mil pessetes (55.000 PTA)  
Joves associats: vuitanta mil pessetes (80.000 PTA)  
Sisè. Inscripcions  
6.1. El termini de presentació de les sol·licituds serà d'un mes comptador a partir de l'endemà de la publicació d'aquesta resolució en el Diari Oficial de la Generalitat Valenciana.  
Si la sol·licitud presentada dins del termini legal que estableix aquesta convocatòria no aportara la documentació relacionada en la base setena, es disposarà d'un termini de 10 dies per a corregir-ne la falta o presentar els documents preceptius, segons el que estableix l'article 71 de la Llei de Règim Jurídic de les Administracions Públiques i del Procediment Administratiu Comú.  
6.2 Lloc de presentació de les sol·licituds  
Les inscripcions, dirigides a l'Institut Valencià de la Joventut i emplenades segons els models que s'adjunten com a annexos I i III d'aquesta resolució, es podran presentar en el Registre General de l'Institut Valencià de la Joventut (c/ de l'Hospital, 11 i c/ de Jeroni de Monsoriu, 19, de València), en els registres de les unitats territorials de l'IVAJ d'Alacant (av. Aguilera, 1) i de Castelló (av. Germans Bou, 26) i en tots els que recull l'article 38.4 de la Llei 30/92 de 26 de novembre, de Règim Jurídic de les Administracions Públiques i del Procediment Administratiu Comú.  
Setè. Documentació que hauran d'aportar els sol·licitants  
7.1 Estudiants  
- DNI o passaport de la persona sol·licitant.  
- Sol·licitud degudament emplenada i firmada per la persona sol·licitant o qui la represente (segons el model de l'annex I).  
- Acreditació de la representació, si s'escau.  
- Certificat d'estar cursant actualment els estudis recollits en la convocatòria, especificant l'idioma que cursen en aquest any acadèmic. En el mateix certificat s'hauran d'acreditar les qualificacions obtingudes en el curs 1995/96 o cicle anterior segons les normes de la convocatòria. Per tal de garantir la major equitat en la determinació de les notes mitjanes, les qualificacions obtingudes pels alumnes en cadascuna de les assignatures hauran de ser certificades amb les avaluacions d'excel·lent, notable, bé, suficient, etc., llevat del Batxillerat, que serà certificat de forma quantitativa. (Model que figura com a annex II a aquesta convocatòria).  
- Credencial de becari, si s'escau, de la convocatòria general de beques del Ministeri d'Educació i Ciència, gestionades per la Generalitat Valenciana i les concedides per la Conselleria de Cultura, Educació i Ciència, corresponents al curs acadèmic 1995/96. Si no se'n té, s'hi haurà d'acompanyar la certificació de ser becari expedida per la direcció territorial d'educació corresponent.  
- Certificat acadèmic del curs 1995/96 de l'escola oficial d'idiomes corresponent per a les sol·licituds incloses en el punt 4.2.  
- Certificat de residència a la Comunitat Valenciana.  
Dels documents anteriors s'haurà de presentar, si s'escau, original i fotocòpia per tal de ser confrontats pel funcionari davant del qual es fa lliurament de la documentació exigida en aquest apartat.   
7.2 Entitats juvenils   
- Sol·licitud de l'entitat juvenil amb una proposta de fins 4 membres de la seua organització, per a la participació en el programa objecte d'aquesta convocatòria. La sol·licitud haurà d'estar segellada i firmada pel president o la persona que estatutàriament n'ostente la representació, fent-hi constar el domicili social de l'entitat als efectes de notificació. (Segons el model de l'annex III).  
- Certificat del secretari de l'associació, amb el vistiplau del president, fent-hi constar el període de permanència en l'associació com a membre actiu de cadascuna de les persones proposades per l'entitat i, si escau, del càrrec directiu que exerceixen en l'actualitat. (Segons el model de l'annex IV).  
- A la sol·licitud de l'entitat juvenil s'adjuntaran les sol·licituds individuals de les persones proposades, degudament emplenades i firmades per elles o qui les represente, si s'escau. (Segons el model de l'annex I)  
- Acreditació de la representació, si s'escau.  
- Fotocòpia del DNI o passaport de les persones proposades.  
- Certificat de residència a la Comunitat Valenciana de les persones proposades.  
Dels documents anteriors, se n'haurà de presentar, si s'escau, original i fotocòpia per tal de ser confrontats pel funcionari davant del qual es lliura la documentació exigida en aquest apartat.   
Vuitè. Resolució de la convocatòria   
8.1 Comissió seleccionadora  
Estarà formada pel secretari tècnic de l'IVAJ o persona en qui delegue, un representant per cadascuna de les diputacions provincials, el cap del Servei de Participació Juvenil i tres tècnics de l'IVAJ designats pel director general de l'IVAJ, un dels quals actuarà com a secretari.  
8.2 Adjudicació de les beques a estudiants:  
a) Les beques corresponents als idiomes anglès, francès, alemany i italià per a alumnes que estudien aquests idiomes al propi centre docent s'adjudicaran per ordre directament proporcional a la puntuació total que resulte de sumar la nota mitjana aritmètica o qualificació global del curs 1995-96 a la nota final de l'idioma o idiomes a què s'accedeix, d'acord amb la conversió a escala numèrica que es realitzarà aplicant, a les qualificacions expressades de forma qualitativa, les equivalències següents:  
- Suficient o apte 1 punt  
- Bé 2 punts  
- Notable 3 punts  
- Excel·lent 4 punts  
Pel que fa a les qualificacions de Batxillerat expressades de forma quantitativa, la conversió numèrica es realitzarà d'acord amb les equivalències següents:  
A partir de 5 1 punt  
A partir de 6 2 punts  
A partir de 7 3 punts  
A partir de 9 4 punts  
Només es podran sol·licitar els idiomes que s'hagen estudiat en l'ensenyament secundari corresponent, durant els cursos acadèmics 1995/96 i 1996/97 i que s'hagen documentat mitjançant el certificat expedit pel centre docent.  
b) Les beques corresponents als idiomes alemany i italià per a alumnes que estudien aquests idiomes en escoles oficials d'idiomes (EOI) s'adjudicaran per ordre directament proporcional a la puntuació total que resulte de sumar la nota mitjana aritmètica o qualificació global del curs 1995/96 a la nota mitjana que resulte de la suma de la puntuació obtinguda en el curs 1995/96 a l'EOI en l'idioma sol·licitat i la puntuació que s'obtinga per haver superat en el curs 1995/96 algun dels 5 cursos que s'imparteixen a les EOI, d'acord amb la conversió a escala numèrica que es realitzarà aplicant, a les qualificacions i cursos expressats de forma qualitativa, les equivalències següents:  
Per a les qualificacions expressades de forma qualitativa dels cursos acadèmics d'ensenyaments mitjans i per a les qualificacions finals de les EOI expressades també de forma qualitativa s'aplicaran les següents equivalències:  
- Suficient o apte 1 punt  
- Bé 2 punts  
- Notable 3 punts  
- Excel·lent 4 punts  
Per a les qualificacions de Batxillerat, expressades de forma quantitativa, la conversió numèrica es realitzarà d'acord amb les equivalències següents:  
A partir de 5 1 punt  
A partir de 6 2 punts  
A partir de 7 3 punts  
A partir de 9 4 punts  
Per cursos finalitzats i aprovats d'italià o alemany en una escola oficial d'idiomes:  
Primer curs 1 punt  
Segon curs 2 punts  
Tercer curs 3 punts  
Quart curs 4 punts  
Cinquè curs 5 punts  
Certificat d'aptitud expedit per EOI: 5 punts  
Per tant, no serà suficient, per a l'obtenció de l'ajuda, reunir tots els requisits exigits per aquesta convocatòria, sinó també obtenir un número d'ordre resultant de la puntuació obtinguda que situe la persona sol·licitant dins del total d'ajudes a concedir.  
c) Donat el cas que les persones sol·licitants acrediten mitjançant certificació estar estudiant un segon idioma estranger durant el curs 1996/97 i sempre que aquest siga sol·licitat, se'ls adjudicarà d'acord amb l'ordre de preferència elegit en la sol·licitud i la puntuació obtinguda en la baremació.  
d) Els sol·licitants de l'idioma anglès a què fan referència els punts 2.1.2, 2.1.3 i 2.2 que, malgrat reunir tots els requisits, no hagen aconseguit la puntuació suficient per a la concessió de la beca, quedaran en llista d'espera de l'idioma sol·licitat en primer lloc, per ordre de puntuació.  
En el cas dels sol·licitants dels idiomes francès, alemany i italià, quedaran també en llista d'espera de l'idioma sol·licitat en primer lloc, per ordre de puntuació, prioritzant els que complisquen la condició de becari a què fan referència les bases tercera i quarta.   
8.3 Adjudicació de les beques a entitats juvenils:  
a) S'adjudicarà un màxim de 2 beques per entitat.  
b) Les beques es cobriran tenint en compte el currículum individual dels membres proposats per cada entitat, sense que puguen acumular més d'un càrrec a l'efecte de sumar una major puntuació. La valoració es farà d'acord amb els següents criteris:  
\* Càrrec directiu exercit actualment en l'entitat:   
- President/vicepresident (2 punts)  
- Secretari/tresorer/vocal (1 punt)  
\* Pertinença a l'entitat com a membre actiu:  
- Per un període de temps inferior a un any (0,5 punts)  
- Per cada any de pertinença fins un total de 4 anys (1 punt)   
8.4 Empats i vacants  
a) En el supòsit que s'hagueren de dirimir empats de puntuació en les places destinades a estudiants en cadascun dels diferents apartats, les beques es concedirien classificant-les alfabèticament, començant per la lletra de l'alfabet que isca del sorteig que es celebrarà davant de notari i que s'inclourà en la resolució del director general de l'IVAJ per la qual s'adjudiquen les beques.  
b) En cas de quedar vacants en les places destinades als joves estudiants a què fan referència les bases segona, punt 2.1.2 i tercera i quarta, en alguna de les províncies objecte de la convocatòria, per falta de sol·licitants que en reunisquen els requisits, s'adjudicaran automàticament i de forma proporcional a les províncies restants.  
c) En cas de quedar vacants en les beques destinades als estudiants referits en els punts 2.1.2 i 2.1.3, s'adjudicaran a les entitats juvenils a què fa referència l'apartat 2.2, sempre que hi haja sol·licitants que en reunisquen els requisits.  
d) En cas de quedar vacants en les beques destinades a les entitats juvenils referides en el punt 2.2, s'adjudicaran als estudiants a què fan referència els punts 2.1.2 i 2.1.3, sempre que hi haja sol·licitants que en reunisquen els requisits.  
e) En el supòsit que s'hagueren de dirimir empats de puntuació entre els joves associats a què fa referència el punt 2.2, s'hi farà el desempat mitjançant la classificació alfabètica dels cognoms dels joves associats proposats, començant per la lletra de l'alfabet que isca del sorteig que es celebrarà davant de notari i que es publicarà en la resolució d'adjudicació.  
f) En cas de quedar vacants en les beques d'alemany o italià destinades a estudiants d'ensenyaments mitjans, s'adjudicaran als estudiants a què fa referència el punt 4.2, sempre que hi haja sol·licitants que en reunisquen els requisits.  
g) En cas de quedar vacants en les beques d'alemany o italià destinades a estudiants d'escoles oficials d'idiomes, s'adjudicaran als estudiants a què fa referència el punt 4.1, sempre que hi haja sol·licitants que en reunisquen els requisits.  
8.5 La Comissió Seleccionadora elevarà la relació dels estudiants i joves associats, per ordre de puntuació, al director general de l'IVAJ, qui resoldrà l'adjudicació de les beques.  
Novè. Altres determinacions  
9.1 La resolució del director general de l'IVAJ per la qual s'adjudiquen les beques d'idiomes objecte d'aquesta convocatòria serà notificada tant als estudiants, com a les entitats juvenils, i també als joves associats als quals s'hagen adjudicat les beques esmentades. Aquesta resolució serà publicada en el tauler d'anuncis de cadascuna de les seus de l'IVAJ a València, Castelló i Alacant.  
La denegació serà motivada.  
9.2 Les persones sol·licitants a les quals siga denegada l'ajuda, podran presentar recurs ordinari, segons el que preveu l'article 114 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.  
Donat cas que, per motius de dates, l'eventual estimació del recurs ordinari no puga tenir efectivitat en els cursos de 1997, aquest dret podrà fer-se efectiu en els cursos previstos de la convocatòria següent.  
9.3 La notificació d'adjudicació instituirà el procediment de pagament de la quota que estableix el punt tercer d'aquesta convocatòria i el termini perquè la facen efectiva les persones a les quals s'hagen adjudicat les ajudes.  
9.4 Es procedirà a la devolució de la quota abonada sempre que la persona beneficiària de la beca hi renuncie mitjançant la presentació de l'escrit corresponent amb un mes d'antelació, com a mínim, a la data d'eixida del viatge del curs assignat. No obstant això, si l'escrit de renúncia es presentara fora del termini establert però dins dels vint dies naturals següents al seu acabament, la persona sol·licitant tindrà dret a la devolució del cinquanta per cent de la quota ingressada.  
La no presentació al lloc d'eixida del viatge sense causa justificada serà considerada com a incompliment de l'activitat, amb els efectes que preveu el punt 9.6.  
Independentment del que disposen els paràgrafs anteriors, en cas d'accident, malaltia greu o altres motius de força major, que impossibiliten la incorporació al viatge d'eixida i que siguen comunicats immediatament a l'IVAJ, es procedirà a la devolució de la quota abonada. La persona interessada en aquesta devolució, n'haurà de presentar la sol·licitud i la documentació justificativa fins el 31 d'agost de 1997.  
9.5 No es podrà canviar el mes adjudicat. Només en cas de malaltia greu o per un motiu de força major suficientment documentat s'accedirà a la sol·licitud de canvi, sempre que es manifeste per escrit amb almenys 10 dies naturals d'antelació a la data d'eixida del viatge del curs corresponent i hi haguera plaça vacant en el mes sol·licitat.  
En el supòsit que tal canvi no és possible, se'n podrà reservar una plaça en la convocatòria següent.  
9.6 La persona becada està obligada a realitzar l'activitat que ha motivat la concessió de la beca durant el període d'aprofitament i a complir les obligacions específiques d'aquesta convocatòria.  
La interrupció del compliment de l'activitat per part del becari per motius justificats però no coberts per la pòlissa d'assegurances suposarà que aquest es farà càrrec personalment de les despeses que s'hi pogueren ocasionar, com ara les de transport per tornada anticipada.  
En el supòsit que tal interrupció no estiguera degudament justificada a parer de l'IVAJ i prèvia audiència de la persona interessada, el becari haurà de reemborsar a l'IVAJ l'import de la beca proporcional al temps no aprofitat, a més de sufragar totes les despeses que s'hi pogueren produir.  
9.7 L'IVAJ i l'entitat organitzadora dels cursos no es faran responsables de les pernoctes fora del lloc de residència durant el curs, de les eixides i de les diverses activitats que les persones becades pogueren dur a terme per iniciativa pròpia. Els danys que, en el desplegament d'actuacions particulars, pogueren causar-se a tercers, hauran de ser assumits pels mateixos becaris o, en el cas de joves menors d'edat, pels seus representants legals.  
9.8 La presentació de la sol·licitud de participació implica l'acceptació de les bases d'aquesta convocatòria.  
9.9 Contra aquesta resolució, que no posa fi a la via administrativa, es podrà interposar recurs ordinari davant la Conselleria de Cultura, Educació i Ciència, en el termini d'un mes comptador a partir del dia de la seua publicació.  
DISPOSICIÓ FINAL  
Aquesta resolució entrarà en vigor el mateix dia de la seua publicació en el Diari Oficial de la Generalitat Valenciana.  
València, 24 de gener de 1997.- El director general de l'IVAJ: Joaquim Lanuza i Ortuño.